Bijn ons gek te weise? | LitNet
Bijn ons gek te weise?
Reusedwerg SêNet-briewe 2018-10-03
Ek sit partykeer en dink, ek sit ook partykeer net. Ek luister en lees wat die mense in ons land van mekaar en oor mekaar praat en sê.
Ek verwys hier pertinent na die "politici/aasvoëls". Dit stem mens tot onrustigheid of selfs moedeloosheid. Waar en wat gee party mense die reg om so met ander en oor ander mense te praat. Dit is aan die orde van die dag om opruiende toesprake en uitsprake te maak en lig daarvan af te kom. Ons, ek inkluis, is vuisvoos om met die verbale aanslae saam te leef.
My vertroue dat die meerderheid van die volk nie almal soos die politici is nie, is so week of wat gelede bevestig.
Hier in ons dorp is daar 'n handelskou waarna allerlei klein sakeondernemings genooi is. Ek en my funksionele alkoholis-vennoot kom toe agter ons is 'n dag te vroeg. Aangesien ons in die omgewing is hoor ons van 'n ander handelskou, die keer "Bemagtiging vir vroue". Ons skuif toe oor soontoe. Daar aangekom stap ons die lokaal in. Ons is die enigste twee wit mans tussen die horde smaakvol geklede dames. Almal sit om ronde tafels. Kelners hol rond en sit borde kos op die tafels neer. Die honger val my ook aan en ons plak ons by 'n tafel neer waar daar 'n opening was. Ons stel onsself toe voor aan die dames. Ons word gul genooi om ons tuis te maak. Ons kuier en eet lekker saam. Ons maak ook toe sommer vriende met die besigheidslui en ruil nommers uit.
Nadat ons daar uit is val dit my by dat daar nog redelike hoop vir die land met sulke gesindheid kan wees.
Ons, almal, wit en swart, moet ophou met beuselagtighede en aangaan met ons lewens. Die pers moet ook baie skuld dra vir die gesindhede tussen die mense. Daar is volgens my 'n subtiele indoktrinasie van die massas se mening jeens mekaar.
Nou die dag praat ek met iemand oor die multinasionale maatskappy wat onlangs opslae veroorsaak het agv sg ouditeursverslae wat nie ingedien of foutiewelik afgeteken is. Die saak kon maklik hanteer gewees het indien die pers nie daarmee op hol gegaan het en paniek gesaai het nie.
Ons moet baie versigtig met persvryheid omgaan. Dit is 'n "basiese mensereg" mits dit met verantwoordelikheid, volwasse en versigtig hanteer word.
Ek laat dit maar daar.
2018-10-08 at 15:28
Ek is Blank, nie wit nie. Wit is 'n kleur, Blank is 'n rasgroep.
2018-10-09 at 10:14
Ek is bly vir jou dat jy blank is. Doen so voort.
Ek is dit merendeels met jou eens, ou Dwerg. Alles is 'n gemors en die pers dra ruimskoots by tot die chaos.
2018-10-11 at 20:00
Bartemaeus, ek wil jou gelyk gee. Het al dikwels in die spieël gekyk en ek is nie wit nie. Tot 1994 het ons van blankes gepraat en toe begin die ANC na wittes verwys en almal val sommer daarby in. Jy som die saak korrek op. Om sekere ouens gerus te stel kan hierby gevoeg word dat dit gewoonlik nie nodig is om na ras te verwys nie.
2018-10-15 at 19:45
Ek is so bly jy't nie weer aanbeveel dat ons moet handevat nie; of moet versoen nie. Versoening voorveronderstel vyandskap en dié was daar nooit gewees in die vorige bedeling nie. Gedurige oproepe tot 'handevat' en 'versoening' is subliminale propaganda - dit skep 'n kloof wat nooit bestaan het nie.
. . . terloops, eienaardige opskrif wat jou brief het.
2018-10-17 at 18:01
Jan, mens moet ligloop deesdae. Sê jy net iets verkeerd en jou brief word nie geplaas nie. Ek hou daarvan om bos by die klip te gooi. Ek is nie baie ingenome met die polities korrekte spul nie. Die woord versoen beteken eintlik vir my jy soen nie jou vrou nie maar soen die buurvrou (ver soen).
In party films word tronke uitgebeeld as gewone menskultureelgedrewe omgewings, die gewone in miniatuur, maar waar ook "politici/aasvoëls" die reëls neerlê en die gesag uitoefen. In die tronke is die proses duideliker, want daar is meer eenvoud. Hier buite tussen ons is dit verdoesel en ek bied graag ook 'n bietjie bos, of woud. Die beter verstaan van euwel is iets wat ons selfkennis voed en saam mee groei. Menswees as proses word hierdeur duideliker. Om 'n klippie uit jou skoen te haal voor jy verder stap is nie 'n beuselagtigheid nie. Politiese korrektheid, mensereg en persvryheid is elemente in die proses van kennis wen uit die gedagtewêreld opgediep, half aangehoor soos 'n fluistering op die wind, maar is toe ons dit hoor alreeds gegryp en aangewend, deels aspris. Nou moet ons hul aanhou opweeg om hul meer sigbaar te maak voor hul verder gebruik kan word en ons ons vryheid heeltemal ontneem en ons lewens ook in groter maat beheer word. Wie sou ons om die bos wou lei en waarom, en, hoekom die Afrikaner vernietig? Ons karakter tussen die volke is uniek en waardevol vir die mensdom in geheel. Ek ondervind 'n verskil tussen vryheid van die individu en persvryheid. Die pers is besighede wat geld maak en die vryheid daarvan is soos politiese korrektheid en mensereg 'n stapklip-konsep in die ontwikkeling van mensetaal om menswees tegemoet te kom, te loop, veg om by uit te kom, korrekte vorm van te erken. Ons idees oor die samelewing gee politici heeltemal te veel mag, en, daarby die beheer oor geld. Demokrasie val hieronder. Wat is 'n mens werklik in samelewing met 'n ander een?